钦定古今图书集成/历象汇编/庶征典/第012卷 > 《进天文要略表》北魏·高允
## 钦定古今图书集成/历象汇编/庶征典/第012卷 > 《进天文要略表》北魏·高允

往年被敕，令臣集天文灾异，使事类相从，约而可观。
臣闻箕子陈谟而《洪范》作，宣尼述史而《春秋》著，皆所
以章名列辟，景测皇天者也。故先其善恶而验以灾
异，随其失得而效以祸福，天人诚远，而报速如响，甚
可惧也。自古帝王，莫不尊崇其道，而稽其法数，以自
修饰。厥后史官并载其事，以为鉴诫。汉成时，光禄大
夫刘向见汉祚将危，权归外戚，屡陈妖眚而不见纳，
遂因《洪范》《春秋》灾异报应者而为其传，觊以感悟人
主，而终不听察，卒以危亡，岂不哀哉！伏惟陛下神武
则天，叡鉴自远，钦若稽古，率由旧章，前言往行，靡不
究鉴，前皇所不逮也。臣学不洽闻，识见寡薄，惧无以
裨广圣德，仰酬明旨。今谨依《洪范传》《天文志》，撮其事
要，略其文辞，凡为八篇。